Na osnovu člana 133 stav 6 Opšteg zakona o obrazovanju i vaspitanju („Službeni list RCG”, br. 64/02, 31/05 i 49/07 i „Službeni list CG”, br. 45/10, 45/11, 36/13, 39/13, 47/17, 59/21, 146/21 i 3/23), Ministarstvo prosvjete donijelo je

Pravilnik o bližim kriterijumima, visini i uslovima za dodjelu stipendija talentovanim učenicima osnovne i srednje škole

Pravilnik je objavljen u "Službenom listu CG", br. 59/2023 od 13.6.2023. godine, a stupio je na snagu 21.6.2023.

**Član 1**

Ovim pravilnikom propisuju se bliži kriterijumi, visina i uslovi za dodjelu stipendije talentovanom učeniku osnovne i srednje škole koji iz pojedinih nastavnih predmeta, odnosno oblasti pokazuje naročiti smisao, interes, radoznalost i sposobnost za misaone i stvaralačke procese i postiže izvanredne rezultate, a ima opšti uspjeh najmanje vrlo dobar (u daljem tekstu: talentovani učenik), kao i stipendije za deficitarne kvalifikacije redovnom učeniku stručne škole koji se obrazuje po obrazovnom programu za deficitarne kvalifikacije, a ima opšti uspjeh najmanje dobar.

**Član 2**

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

**Član 3**

Stipendija se dodjeljuje:

1) talentovanom učeniku trećeg ciklusa osnovne škole, odnosno druge i narednih godina srednje škole koji blagovremeno i uspješno ispunjava obaveze propisane statutom škole, a kojeg predloži nastavničko vijeće škole, na osnovu mišljenja predmetnog nastavnika;

2) redovnom učeniku druge i narednih godina stručne škole koji se obrazuje po obrazovnom programu za deficitarne kvalifikacije.

Dodjela stipendije učeniku iz stava 1 ovog člana vrši se na osnovu sljedećih kriterijuma:

1) uspjeha ostvarenog u prethodnoj godini školovanja osnovne, odnosno srednje škole; i

2) osvojenih nagrada, odnosno učešća na državnim i međunarodnim takmičenjima iz prethodne godine školovanja (za učenike osnovne škole nagrade stečene u toku osnovnog obrazovanja, a za učenike srednje škole nagrade stečene u toku srednjeg opšteg i stručnog obrazovanja).

**Član 4**

Kriterijum iz člana 3 stav 2 tačka 1 ovog pravilnika vrednuje se tako što se prosječna ocjena pomnoži sa korektivnim faktorom 5.

Kriterijum iz člana 3 stav 2 tačka 2 ovog pravilnika vrednuje se na sljedeći način, i to:

1) nagrada iz nastavnih predmeta na državnom takmičenju, za:

- prvo mjesto – 7 bodova,

- drugo mjesto – 5 bodova,

- treće mjesto – 3 boda;

2) nagrada iz nastavnih predmeta na međunarodnom takmičenju, za:

- prvo mjesto – 10 bodova,

- drugo mjesto – 8 bodova,

- treće mjesto – 6 bodova;

3) učešće na državnom ili međunarodnom takmičenju – 1 bod.

Kad je učenik iz jednog nastavnog predmeta osvojio više pojedinačnih nagrada na međunarodnim takmičenjima, vrednuje se jedna nagrada sa najboljim ostvarenim rezultatom.

Kad je učenik iz dva ili više predmeta osvojio po jednu ili više pojedinačnih nagrada, sabiraju se bodovi iz svih predmeta, pri čemu se uzimaju u obzir nagrade sa najboljim ostvarenim rezultatom za svaki predmet.

Za nagrade osvojene u kolektivnim nastupima, broj bodova se utvrđuje tako što se bodovi iz stava 2 ovog člana dijele sa brojem dobitnika nagrade.

**Član 5**

Uspjeh učenika dokazuje se svjedočanstvom škole u kojoj je učenik pohađao prethodni razred.

Nagrade sa takmičenja dokazuju se diplomama organizatora takmičenja.

Nagrade sa državnih takmičenja dokazuju se diplomama organizatora takmičenja, odnosno Ispitnog centra, Centra za stručno obrazovanje i javnih ustanova za umjetničko obrazovanje.

Nagrade sa međunarodnih takmičenja dokazuju se diplomama organizatora takmičenja, u koordinaciji Ispitnog centra i Centra za stručno obrazovanje.

**Član 6**

Visinu stipendije utvrđuje organ državne uprave nadležan za poslove prosvjete (u daljem tekstu: Ministarstvo), u skladu sa raspoloživim sredstvima.

Stipendija se dodjeljuje u novcu, bez obaveze vraćanja i isplaćuje u deset jednakih mjesečnih rata.

Stipendija se ne isplaćuje za mjesece jul i avgust.

**Član 7**

Konkurs za dodjelu stipendija talentovanim učenicima objavljuje se u jednom dnevnom štampanom mediju koji se distribuira na teritoriji Crne Gore i na internet stranici Ministarstva, najmanje mjesec dana prije početka školske godine i naročito sadrži:

1) broj stipendija za talentovane učenike;

2) broj stipendija za učenike srednjih škola koji se obrazuju po obrazovnom programu za deficitarne kvalifikacije;

3) strukturu stipendija po oblastima;

4) uslove za dodjelu stipendija;

5) kriterijume za vrednovanje;

6) spisak potrebne dokumentacije (prijedlog nastavničkog vijeća, svjedočanstvo iz prethodne godine školovanja, dokaz o osvojenim nagradama i dr.);

7) obrazovne profile za deficitarne kvalifikacije; i

8) rok za podnošenje dokumentacije.

**Član 8**

Zahtjev za dodjelu stipendije podnosi se elektronskim putem, na način utvrđen konkursom.

Izuzetno od stava 1 ovog člana, u slučaju nepredviđenih okolnosti (viša sila, incident u skladu sa zakonom kojim se uređuje informaciona bezbjednost i sl.), zahtjev za dodjelu stipendije se može podnijeti u štampanoj formi.

Učenik crnogorski državljanin, koji se školuje na ustanovama van Crne Gore, pored zahtjeva koji se podnosi elektronskim putem, u štampanoj formi dostavlja:

1) prijavu;

2) prijedlog nastavničkog vijeća osnovne, odnosno srednje škole;

3) preporuku predmetnog nastavnika;

4) potvrdu o redovnom školovanju;

5) ovjerenu kopiju svjedočanstva iz prethodne godine školovanja; i

6) uvjerenje o državljanstvu ili kopiju biometrijske lične karte.

**Član 9**

Učeniku koji je podnio zahtjev za dodjelu stipendije na način iz člana 8 stav 1 ovog pravilnika, šalje se poruka o statusu zahtjeva na adresu za prijem elektronske pošte koju navodi prilikom podnošenja zahtjeva.

Ministarstvo, radi obezbjeđenja transparentnosti postupka, na svojoj internet stranici objavljuje spisak učenika koji su podnijeli zahtjev za dodjelu stipendije, koji sadrži: ime i prezime učenika, naziv škole, razred, prosječnu ocjenu iz prethodne godine školovanja, nagrade i dr., sa naznakom roka za dopunu dokumentacije.

Nakon isteka roka iz stava 2 ovog člana, Ministarstvo na svojoj internet stranici objavljuje prijedlog rang liste na koju učenik, odnosno njegov roditelj ili staratelj, ima pravo prigovora u roku od tri dana od dana objavljivanja prijedloga rang liste, uz obavezu podnošenja odgovarajuće dokumentacije.

Komisija, koju imenuje ministar nadležan za poslove prosvjete, odlučuje o prigovorima iz stava 3 ovog člana i utvrđuje konačnu rang listu.

Učenik, odnosno njegov roditelj ili staratelj, ima pravo prigovora Ministarstvu na odluku komisije iz stava 4 ovog člana, u roku od osam dana od dana objavljivanja konačne rang liste na internet stranici Ministarstva.

Odluka Ministarstva o prigovoru iz stava 5 ovog člana je konačna i protiv nje se može pokrenuti upravni spor.

**Član 10**

Danom stupanja na snagu ovog pravilnika prestaje da važi Pravilnik o bližim kriterijumima i uslovima za dodjelu stipendija talentovanim učenicima osnovnih i srednjih škola („Službeni list CG”, br. 41/12 i 39/15).

**Član 11**

Ovaj pravilnik stupa na snagu osmog dana od dana objavljivanja u „Službenom listu Crne Gore”.

Broj: 01-011/23-3237/4

Podgorica, 8. juna 2023. godine

Ministar,

Mr **Miomir Vojinović**, s.r.

S